आहा–रारा गोल्डकप : आर्मी फाइनलमा
क्लबस्तरका तीन प्रतियोगिता जितेर सनसनी मच्चाएको क्यामरुनी क्लब डफिन्स एफसीलाई १–० ले हराउँदै त्रिभुवन आर्मी क्लब १७ औं आहा–राराको फाइनल पुगेको छ । पोखरा रंगशालामा बिहीबार आर्मीका टेकबहादुर बुढाथोकीले एक मात्र निर्णायक गोल गर्दै फाइनलमा रुस्लान थ्री–स्टारसँगको भेट पक्का गरे । 
लेखनाथ — क्लबस्तरका तीन प्रतियोगिता जितेर सनसनी मच्चाएको क्यामरुनी क्लब डफिन्स एफसीलाई १–० ले हराउँदै त्रिभुवन आर्मी क्लब १७ औं आहा–राराको फाइनल पुगेको छ । पोखरा रंगशालामा बिहीबार आर्मीका टेकबहादुर बुढाथोकीले एक मात्र निर्णायक गोल गर्दै फाइनलमा रुस्लान थ्री–स्टारसँगको भेट पक्का गरे । हारसँगै पोखरेली मैदानमा दोस्रो उपाधि उचाल्ने डफिन्सको इच्छा अधुरै रह्यो । दुई हप्ताअघि डफिन्सले मनकामना केबुलकार पोखरा कपबाट जितको शृंखला सुरु गरेको थियो । त्यसपछि धरानमा बुढासुब्बा गोल्डकप र बुटवलमा तिलोत्तमा गोल्डकप जितेको थियो । तिलोत्तमामा फाइनलमा पराजित गरेको पुलिसलाई आहा–रारामा क्वार्टरफाइनलमा हराएर सेमिफाइनल प्रवेश गरेको डफिन्स फाइनलसम्मै पुग्ने धेरैले लख काटे पनि फर्ममा रहेको आर्मीले अवरोध खडा गर्‍यो । १३ औं मिनेटमा टेकबहादुर बुढाथोकीले सुन्दर हेड गोल गरे । दायाँबाट दीपक गुरुङको लङ पासलाई उनले पेनाल्टी एरियाबाट सेकेन्डबार च्याप्दै गोलको दिशा देखाए । आहा–रारामा यसअघि तीनपल्टसम्म फाइनल पुगे पनि उपाधिको स्वाद चाख्न नपाएको आर्मीले जितको खुसियाली मनायो । पहिलो हाफमै आर्मीले डफिन्सलाई दबाबमा राख्यो । एयर बललाई महत्त्व दिएर खेलेका डफिन्सका अग्ला खेलाडीको चुनौती आर्मीले छरितो खेलेर पन्छायो । पहिलो हाफमा आर्मीले एकपछि अर्को गोलको अवसर सिर्जना गर्‍यो । २० औं मिनेटमा कप्तान भरत खवासको क्रस सन्तोष तामाङले भेटेनन् । ३५ औं मिनेटमा खवासले गोल गर्न चुक्दा आर्मीले अग्रता दोब्बर बनाउने अवसर गुमाउन पुग्यो । बक्सभित्रै नवयुग श्रेष्ठले सन्तोष तामाङलाई ब्याक पास दिए । सन्तोषमाथि विपक्षी डिफेन्डर हावी भएपछि उनले खवासलाई बल उपलब्ध गराए । खवासको प्रहार विपक्षी गोलकिपर प्रिसोले पन्च गरे । ड्रप भएको बललाई डिफेन्डरले क्लियर गरे । पहिलो हाफमा डफिन्सले पनि केही मुभ बनायो । ११ औं मिनेटमा यान्निक स्टेफानीको राउन्ड सट बारमाथिबाट बाहिरियो । २७ औं मिनेटमा निया आन्द्रेसले आर्मीका डिफेन्सलाई बिट गर्दै लगेको बल गोलकिपर विकेश कुथुसँग वान टु वानमा गोल गर्न सकेनन् । उनको प्रहार फस्टबार नजिकैबाट बाहिरिएपछि खेल बराबरीमा ल्याउने मौका गुम्यो । दुई मिनेटपछि अहन्दा एलोयजको कर्नर यान्निक ओवनाले सदुपयोग गर्न सकेनन् । उनको बलले आकाशको दिशा लियो । ३६ औं मिनेटमा पहेंलो कार्ड खाएका स्ट्राइकर यान्निकले ८५ औं मिनेटमा रातो कार्ड पाउनु डफिन्सलाई दुर्भाग्य बन्यो । उनै यान्निकको सर्वाधिक गोलले डफिन्सलाई मनकामना केबुलकार पोखरा कपको उपाधि दिलाएको थियो । अन्तिम समयमा १० खेलाडीमा सीमित भएको डफिन्सको मनोबल झन् खस्किन पुग्यो । डफिन्सका पाँच खेलाडीलाई रेफ्री सुदिशकुमार पाण्डेले पहेलो कार्ड देखाए । विभागीय टिमले दर्शकको साथ कमै पाउने भए पनि डफिन्ससँगको खेलमा त्यस्तो भएन । विदेशी क्लबसँग खेल्दा दर्शकले विभागीय टिमकै समर्थन गरे । त्यसले आर्मीका खेलाडीमा ऊर्जा थप्यो । दोस्रो हाफमा पनि केही राम्रा मुभ निकालेर गोलअन्तर बढाउने ध्याउन्नमा लागिरहे । निर्णायक गोलमा एसिस्ट गरेका गुरुङ म्यान अफ द म्याच हुँदै पाँच हजार रुपैयाँ पाए । आर्मीका प्रशिक्षक नवीन न्यौपानेले यसअघि आहा–रारामा उपाधि जित्न नसके पनि यो संस्करणबाट इतिहास रच्ने तयारीमा रहेको बताए । कालोपट्टी बाँधेर मैदानमाबिहीबार खेलाडी र रेफ्री पाखुरामा कालोपट्टी बाँधेर मैदानमा उत्रिए । हेलिकप्टर दुर्घटनामा ज्यान गुमाउनेप्रति श्रद्धा व्यक्त गर्दै उनीहरूले कालोपट्टी बाँधेका थिए । त्रिभुवन आर्मी मात्र नभई विदेशी टिमका खेलाडीले पनि कालोपट्टी बाँधे । खेल सुरु हुनुअघि मृतकको सम्झनामा एक मिनेट मौनधारण समेत भएको थियो । अतिथि, दर्शक, खेलाडी, सबैले उभिएर मौनधारण गर्दै मृतकप्रति श्रद्धाञ्जली व्यक्त गरे । दुर्घटनामा निधन भएका संस्कृति, पर्यटन तथा नागरिक उड्डयन मन्त्री रवीन्द्र अधिकारीले प्रतियोगिताको उद्घाटन गरेका थिए । उद्घाटनमा उनले अर्को वर्ष सुविधासम्पन्न प्यारापिटमा बसेर फुटबलको मज्जा लिन पाइने बताएका थिए । उनी आयोजक सहारा क्लब पोखराका आजीवन सदस्य समेत हुन् । 